د امریکا ملي ګارد د ګانګرس د امنیت ټېنګولو ماموریت ختموي 
د امریکا د متحدو ایالتونو د دفاع وزارت وایي چې د کانګرس د ودانۍ د امنیت ساتلو لپاره د ملي ګارد ماموریت پای ته رسیږي.  
دا ځواکونه شاوخوا پنځه میاشتې مخکې د کانګرس په ودانۍ باندې د مظاهره چیانو له برید وروسته د امنیت ټېنګولو لپاره واستول شول. د امریکا د دفاع وزیر لوید آستین د ګانګرس ودانۍ او واشنګټن ډي سي کې د امنیت ټېنګولو له کبله د ملي ګارد د ځواکونو او د ډي سي له چارواکو څخه مننه وکړه. هغه وویل: «دغو هوايي ځواکونو او سرتېرو یوازې د ودانۍ ساتنه نه ده کړې،‌ بلکې د استازو امنیت یې هم ټېنګ کړی و چې هغوی خپل کار وکړي‌ او خلک یې هم ډاډه کړی وو چې خپل کاروبار روان وساتي.» ښاغلي آستین وویل چې دغو سرتېرو د اساسي قانون د ساتلو او د دفاع کومه لوړه چې کړې وه، په عمل کې یې ثابته کړه. د امریکا د دفاع وزارت ویاند جان کربي وویل چې په څو ورځو کې به د ملي ګارد شاوخوا ۱۰۰۰ سرتېري د کانګرس ودانۍ له شاوخوا څخه ووځي. چارواکي وايي چې همدا یکشنبه د دغو ځواکونو د ماموریت وروستۍ ورځ وه. ښاغلي کربي وویل چې پنټګان د دغو ځواکونو د پاتې کېدو لپاره کوم پلان نلري. د امریکا د متحدو ایالتونو تېرو ولسمشریزو ټاکنو د نتایجو له اعلان وروسته، چې مخکني ولسمشر ټرمپ ونه منل، د هغه ګڼو پلویانو مظاهر وکړه او د کانګرس پر ودانۍ یې برید وکړ.‌ په دې برید کې شاوخوا شپږ تنه ووژل شول او ډېر نور ژوبل شول. پولیسو سلګونه کسان د تخریب په تور ونیول. له برید وروسته د امریکا د دفاع وزارت د کانګرس د ودانۍ د امنیت ساتلو لپاره د ملي ګارد زرګونه ځواکونه هلته ځای پر ځای کړل.